Tuinroete nou brandpunt vir Covid-19(Argieffoto: pixabay) Die Wes-Kaapse regering het Dinsdag ŉ dringende brandpunt-waarskuwing vir die Tuinroete uitgereik weens die vinnig toenemende getal Covid-19-gevalle in dié gebied. Daar heers veral kommer oor George, Knysna en Bitou. George het tans die meeste aktiewe gevalle (628) in die Wes-Kaap nadat 160 nuwe gevalle oor die naweek in dié dorp aangemeld is. Knysna en Bitou het albei 145 nuwe gevalle aangemeld terwyl Mosselbaai en Hessequa onderskeidelik 41 en sewe nuwe gevalle aangeteken het. Die streek beleef ook ’n toename in die getal pasiënte wat met Covid-19 in die hospitaal opgeneem word. Die provinsiale regering sê daar is voldoende kapasiteit in die provinsie se hospitale om die toename te hanteer hoewel inwoners verantwoordelik moet optree om die verspreiding van Covid-19 te beperk. Die Tuinroete se brandpuntspan doen intussen meer siftingstoetse. “Ons werk ook nou saam met die munisipaliteite, omgewingsgesondheidspanne en belanghebbendes in die streek om die verspreiding te bestuur en te beperk. Ons fokus ook veral op kwesbare groepe, insluitend ouetehuise.”